再次前韻
作者：朱翌
朝代：宋

paragraphs: 日走瞿曇宅，殷勤問覺圓。
荷珠翻雨碎，荇带逆風牽。
安步穿芒屩，長驅斷蠟鞭。
臨深呼屬玉，騎氣道蜿蜒。
前輩幾人到，高情五字篇。
翩翩遺濁世，落落度長年。
斷石崖蜂出，喬枝谷鳥遷。
端爲逃暑去，復作拂雲眠。
心曠風林豁，書乾棐几鮮。
丞方有公事，尉亦從羣仙。
倚玉吾何幸，棲雲志未偏。
久知情澹泊，不夢翠連娟。
晚日斜吹綺，新詩欲鬭妍。
微行窺沼鵠，孤坐蛻枝蟬。
俯視千章木，如臨尺五天。
韻高巾墊角，飲痛盞垂蓮。
小築堅前約，茲遊定昔緣。
欲誇山聳髻，安得思流泉。
却恐樽無醁，羣憂爨不烟。
誰來助清興，吹裂笛如椽。